Stan is steeds dié manStan Wawrinka in aksie teen Maxime Cressy. (Foto: Oscar Barroso/DPPI via AFP) Hy mag dalk in Maart sy 38ste verjaardag gevier het, maar Stan Wawrinka het gewys dat hy steeds ŉ tenniskrag is waarmee daar rekening gehou moet word toe hy met Maxime Cressy in die Madrid-ope afgereken het. Die Switserse speler het 19 kishoue afgevuur om sy Amerikaanse teenstander met 6-7, 6-3 en 7-6 te klop. “Ek is baie tevrede met my vertoning. Dit is die eerste keer wat ek teen Maxime speel en hy is ŉ taai kalant op die tennisbaan – hy kan jou onder kwaai druk op ŉ vinnige baan plaas. Ek het net my bes probeer om so rustig as moontlik te bly en om op my afslaanwerk te konsentreer,” het Wawrinka gesê. Hy sal volgende teen die kampioen van Monte Carlo, Andrey Rublev, te staan kom. “Ek glo dat ek my man teen hom sal kan staan, selfs al speel hy tans baie goeie tennis. Ek sien uit na die uitdaging; dit is immers die hoofrede waarom ek nog speel – om topspelers die stryd aan te sê.” Intussen begin spelers soos Carlos Alcaraz en Stefanos Tsitsipas môre met hul Madrid-veldtogte. Richard Gasquet klop Martin Landaluce met 6-2 en 6-1 Jaume Munar klop Thanasi Kokkinakis met 7-6 en 7-6 Hugo Grenier klop Diego Schwartzman met 7-5 en 6-4 Stan Wawrinka klop Maxime Cressy met 6-7, 6-3 en 7-6 Dominic Thiem klop Kyle Edmund met 6-4 en 6-1 Jule Niemeier klop Petra Kvitova met 7-6 en 6-1 Jacqueline Cristian klop Sloane Stephens met 5-7, 6-4 en 6-4